Polisie laat gaan twee ná Drotske-aanvalNaka Drostke wys in sy hospitaalbed alles gaan oukei wees. Foto: Facebook Die Gautengse polisie het die twee mense wat hulle ondervra het ná die aanval op die oud-Springbok Naka Drotske en sy familie laat gaan. Kapt. Kay Makhubela, Gauteng-polisiewoordvoerder, het Sondagmiddag by navraag aan Maroela Media gesê daar is geen sprake dat enigiemand in verband met die aanval op ŉ kleinhoewe in Kameeldrift-Oos, in die noorde van Pretoria, in hegtenis geneem is nie. “Ons het twee mense in verband met die voorval ondervra,” sê hy, “maar hulle Vrydagaand reeds laat gaan. Niemand is nog in hegtenis geneem nie.” Drotske het by sy broer, Tinus Drotske, gekuier toe minstens drie onbekende aanvallers omstreeks 22:00 Donderdag toegang tot die huis verkry het. “’n Struweling het ontstaan en [Drotske] is geskiet,” het Makhubela Vrydag aan Maroela Media gesê. “Die aanvallers het op die vlug geslaan. Sake van poging tot moord en poging tot roof word ondersoek.” Ian Cameron, AfriForum se nasionale hoof van gemeenskapsveiligheid, was Vrydagoggend op die toneel waar die voorval gebeur het. “Naka, Os du Randt, Tinus en Tinus se vriendin [Nadia Duvenage Jooste] het glo hier op die kleinhoewe gebraai. Hulle was net besig om al die deure toe te sluit vir die aand toe die aanvallers toegeslaan het.” Hy het gesê dit is duidelik op die stoep buite die huis dat daar ŉ struweling plaasgevind het. “Naka is twee keer in die bolyf en een keer in die been geskiet.” Drotske is in die waakeenheid van die Netcare Montana-hospitaal opgeneem, waar hy goed aansterk.